舍弟南源刈稻
作者：曾鞏
朝代：宋

paragraphs: 買田南山下，禾黍忽已秋。
糟床待此注，豈止衣食謀。
窮陰迫霜霰，不可遲揫收。
吾黨二三子，晨行已寒裘。
久苦城中囂，至山諒優遊。
況已除險穢，新堂置岩幽。
窗軒衆峰出，階墀水淙流。
良材未成種，草樹亦已稠。
寒花開照耀，谷鳥樂啾啁。
心與珍境接，佳興固已遒。
而況饋朝夕，甘美日可搜。
黄鷄肥落俎，清酤湛盈甌。
時鮮鱠冰鯽，餘滋拆丹榴。
此味何以侑，文辭頗賡酬。
晝務誡遺滯，夜工督舂揄。
因觀稼穡勞，始覺奉養優。
此樂詎非幸，人生復何求。
送子固自起，往意不可留。